Đulići“ su ciklus od 73 pesme s isključivo ljubavnom tematikom, objavljen u Novom Sadu 1864. godine. Po svojim karakteristikama, neke pesme iz ovog ciklusa nalikuju na istočnjačke, što ne čudi, jer se Zmaj u to vreme mnogo bavio prevodom, pa je tako prevodio i istočnjačku poeziju te nemačka orijentalistička dela. Pesme su uz to i veoma intimne, a nastajale su spontano, ovisno o pesnikovoj inspiraciji. U njima nema ničeg patvorenog, ničeg silom stvorenog ili nameštenog. Upravo ova odlika ciklus „Đulići“ čini toliko lepim i hvaljenim.

Pesme koje se nalaze u ovom ciklusu objedinjuje jedino njihova tema. Inače se razlikuju u svojoj formi, prirodi i obimu. U ciklusu imamo pesme koje se sastoje od samo jednog katrena, pa do one od četiri dvanaesterca. Dužina i forma pesama različita je poput raspoloženja i osećanja u njima, a svaka svojom formom naglašava raspoloženja koja se dele po celom rasponu – od sete do ushićenja, od mirnoće do uzbuđenja.

Ali bez obzira na osećanja koja vladaju u pesmama iz ciklusa „Đulići“, sve pesme su odmerene i pristojne. One su suzdržane i čedne, a u njima nema gotovo ni malo ekstaze i senzualnosti, nema nikakvih eksplozija strasti. Ljubav izražena u njima je krotka, smirena i plemenita, pa se često čitaocu čini kao ljupka i blaga.

Unatoč romantičarskoj prirodi, stil kojim su pesme napisane nije ni malo kičast, nije preterano kićen stilskim figurama ni moćnim izrazima. Izraz je jednostavan, baš kao i priroda ovih pesama. Iako romantičarskih karakteristika, Zmjeve pesme uvek su bile i savremene.